**ก.อุตสาหกรรม ร่วมมือสภาอุตฯ เดินหน้าผลักดันยุทธศาสตร์ Factory 4.0**

กรุงเทพฯ 26 พฤศจิกายน 2561 - นายอุตตม สาวนายน รัฐมนตรีว่าการกระทรวงอุตสาหกรรม ให้เกียรติเป็นประธานการประชุมหารือขับเคลื่อนและมอบนโยบายการดำเนินงาน Factory 4.0 พร้อมทั้งเป็นประธานสักขีพยานพิธีลงนามบันทึกข้อตกลงความร่วมมือระหว่าง กระทรวงอุตสาหกรรม กับ สภาอุตสาหกรรมแห่งประเทศไทย โดยมี นายพสุ โลหารชุน ปลัดกระทรวงอุตสาหกรรม นายสุพันธุ์ มงคลสุธี ประธานสภาอุตสาหกรรมแห่งประเทศไทย รองปลัดกระทรวงอุตสาหกรรม ผู้ตรวจราชการกระทรวงอุตสาหกรรม คณะผู้บริหารระดับสูงกระทรวงอุตสาหกรรม อุตสาหกรรมจังหวัดและประธานสภาอุตสาหกรรรมจังหวัดทั่วประเทศ ร่วมด้วย นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม รองอธิบดีกรมส่งเสริมอุตสาหกรรม และคณะผู้บริหารกรมส่งเสริมอุตสาหกรรม เข้าร่วมประชุมดังกล่าว ณ ห้อง Meeting Room 3-4 ศูนย์การประชุมแห่งชาติสิริกิติ์

โดยรัฐมนตรีว่าการกระทรวงอุตสาหกรรมได้กล่าวเปิดการประชุมและสรุปภาพรวมแนวทางการขับเคลื่อนอุตสาหกรรม 4.0 ที่ผ่านมาของกระทรวงอุตสาหกรรม และได้รับฟังการนำเสนอแผนยุทธ์ศาสตร์ Factory 4.0 เพื่อขับเคลื่อนการดำเนินงานร่วมกัน รวมถึงภาพรวมแนวทางการปฏิบัติตามยุทธศาสตร์ Factory 4.0 ของทั้ง 2 องค์กร ใน 4 ยุทธศาสตร์ จากปลัดกระทรวงอุตสาหกรรม และคณะผู้บริหารระดับสูงของกระทรวงอุตสาหกรรม ทั้งนี้ ยุทธศาสตร์ ทั้ง 4 ด้าน ประกอบด้วย 1. ด้านโรงงาน ซึ่งจะมุ่งเน้นการเพิ่มผลิตภาพ การยกเลิกต่ออายุใบอนุญาต รง.4 แผนการทํา Self-Declared ของโรงงาน และ Big Data ภาคอุตสาหกรรม 2. ด้านสิ่งแวดล้อม เป็นการพัฒนาอุตสาหกรรมตามแนวคิดเศรษฐกิจหมุนเวียน​ (Circular Economy) การใช้ของเสียและของเหลือใช้จากโรงงานอย่างมีประสิทธิภาพในรายสาขาอุตสาหกรรม (Sector Based) และในเชิงพื้นที่ (Area Based) 3. ด้านชุมชน เป็นการพัฒนาสินค้าอุตสาหกรรมชุมชน ผ่านโครงการหมู่บ้านอุตสาหกรรมสร้างสรรค์ หรือ หมู่บ้าน CIV โดยร่วมกับบริษัทเอกชนรายใหญ่ที่เข้าร่วมโครงการ Big Brother กับ กระทรวงอุตสาหกรรม และการเชื่อมโยงเครือข่ายศูนยปฏิรูปอุตสาหกรรม 4.0 (ITC) 4. ด้านการพัฒนาคน เป็นการสร้างอาชีพและรายได้ให้กับประชาชน/ ผู้สูงอายุ และแรงงาน ที่จะออกจากระบบอุตสาหกรรม ทั้งนี้ ทางสภาอุตสาหกรรมแห่งประเทศไทย พร้อมให้การสนับสนุนการดำเนินงานของกระทรวงอุตสาหกรรมในทุกๆ​ ด้าน โดยได้มีการทำบันทึกข้อตกลงความร่วมมือภายในการประชุมดังกล่าวด้วย ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพ